**Mindent Tudni Akarok! – MTA Attila bácsival és Mariann nénivel**

A természettudományok közül a gyerekek érdeklődésének megfelelően kiragadott témákkal foglalkozunk. A foglalkozásokon gyakran készítünk eszközt az adott téma megértéséhez. A diákok játékosan ismerkednek meg főként a fizika és a kémia egyes jelenségeivel. A kör célja, hogy a gyerekek közelebb kerüljenek a természettudományokhoz, önállóan is érdeklődjenek irántuk.

Várható témák: meteorológia, mechanika, hang / levegő, csillagászat, kémiai reakciók, elektromosság.

**Német néptánc kör Magdi nénivel és Pálos Zsuzsa nénivel**

A körön a német nemzetiségi néptánc, valamint a német nemzetiségi szokások, hagyományok, játékok megismerése, önfeledt, boldog játék és tánc a cél, valamint egy csodás időutazás a múltba.



**Énekkar Kubinyi Ibi nénivel és Takács Zsuzsi nénivel**

Szeretnénk minél több új dalt megismerni!

Szeretnénk jól felkészülni a különböző ünnepekre, jeles napokra!

Szeretnénk az együtt éneklés örömét átélni, és másoknak is örömöt szerezni dalainkkal!

**Filmes természetismeret kör Gabi nénivel és Tünde nénivel**

A gyerkőcök meglevő ismereteit szeretnénk rendszerezni és bővíteni oly módon, hogy élményekhez juttatjuk őket. A közös film nézéshez közös séták is kapcsolódnak majd, kihasználva iskolánk kitűnő elhelyezkedését, a Rákos-patak, a kertváros, a Kiserdő közelségét. Tekintsünk a minket körülölelő parkra is tudatosabban!  A séták során alkalmunk nyílik gyűjtőmunkára, majd tabló összeállítására is. Finom salátákat készítünk, a hűvös idő közeledtével teákat főzünk, egészséges fűszerekkel ismerkedünk. Tavasszal ellátogatunk a közeli kertészetbe is. A természetfilmek megtekintése a résztvevő gyerekek ismereteihez, érdeklődéséhez és kívánságaihoz igazodva.

**Matematika-logika kör Kata nénivel és Ritó Ibi nénivel**

A matematika kívülről száraznak tűnik, de ha közelebb kerülünk, belebújunk rejtelmeibe, csodálatos, izgalmas világ tárul elénk. Ennek a sokszínű világnak részleteit tárjuk a kör elé és tesszük csalogatóvá. Ebben a körben rejtvényekbe csomagolt logikai feladatok és logikai, fejtörő társasjátékok várják az e rejtelmekre kíváncsi érdeklődő gyermekeket.

**Agymenők kör Ági nénivel**

"A kreativitás képesség. Képesség olyan ötletek létrehozására, amelyek problémák megoldását, lehetőségek felismerését és kihasználását célozzák. A kreatív gondolkodás tanítható, fejleszthető.  Alapkészség, de tanítása még nem szerepel a tantervben. Tehetséggondozási feladat a javából! Azoknak a szakmáknak a jelentős része, amelyekben napjaink diákjai dolgoznak majd, ma még nem is létezik. Ezért a világ egyre több helyén ismerik fel a kreatív gondolkodási módszerek iskolai oktatásának szükségességét." / idézet a könyvből/

Mi megpróbáljuk most megismerni ezeket a módszereket. Tehát elsősorban azokat várom, akik szeretnek gondolkodni, nyelvi játékokat játszani, fejtörőket, Logi- sztorikat megoldani; mesét, történetet kitalálni; megfigyelési játékokat játszani. Sokféle feladat lesz, és biztosan nem láblógatós, pihenős foglalkozások lesznek!

**Dráma kör Ildikó nénivel és Anikó nénivel**

A drámapedagógia eljárásaival élményszerűbbé, átélhetőbbé tehető a tananyag, tehát a gyermekek játszva tanulnak. A gyerekek részeseivé válhatnak az ismeretek befogadásának, nemcsak passzív szereplői a szakkörnek, hanem alkotói, szerzői is, az ő meglévő tudásuk, tapasztalatuk, ismereteik, átélt élményeik a garancia erre. A foglalkozások legfontosabb értéke a légkörében, hangulatában rejlik. A módszer alapfeltétele a bizalom. A gyerekeknek azt kell érezniük, hogy itt szabad tévedni, nem jár érte szidás vagy rossz jegy. A gyerekek megtanulnak oldottan, bátrabban kérdezni. Lehet hibásat mondani, mert az indoklás során mindenki magától jön rá a helyes megoldásra. A színjátszó körön tananyagtól függetlenül végzünk improvizációs gyakorlatokat, dramatizálást, kreativitást fejlesztő gyakorlatokat.

**Bélyegklub Edit nénivel**

Azon gyerekek csatlakozását várja ez a kör, akiket érdekel a bélyeg, többet szeretnének megtudni róla, ismerkedni szeretnének a gyűjtés érdekes világával, vagy csak hasznos hobbit szeretnének. A világ egyik legteljesebb gyűjteménye segíthet a játékos felfedezésekben! Megismerkedhetnek a gyerekek a gyűjtés fortélyaival, közben pedig számtalan érdekes dolgot tudhatnak meg az őket körülvevő világról. A cél minél több élmény szerzése és a tudás bővítése játékos formában.

**Spiel mit! kör Barbara nénivel és Claudia nénivel**

Ide elsősorban az n-es gyerekek közül várjuk az érdeklődőket, de olyan is jelentkezhet, aki angolt tanul az iskolában, viszont a családban beszélnek németül. Dalok, játékok, német újságok, filmek segítségével bővül a nyelvtudás, más szempontból használhatják a gyerekek a német nyelvet, mint a tanórákon.

**Szobrász kör Marcsi nénivel és Móni nénivel**

Szobrot készíteni csak addig bonyolult dolog, amíg meg nem beszéljük, mit is jelent a szobor. Az első alkalmakkor néhány film bejátszásával megismerkedünk olyan technikákkal, ahol kiderül, sok mindent nevezhetünk szobornak. Ma már a gyors információáramlás világában szobrászkodhatunk agyaggal, főzött só-liszt gyurmával, zöldségekkel, ételekkel, újrahasznosíthatunk műanyagpalackokat és persze sütikből is készülhet műalkotás. Bármilyen anyaggal dolgozhatunk, amiből szobrot, körbejárható, több dimenziós műremeket készíthetünk. Ebbe a körbe olyan gyerekeket várunk, akik szeretnek megismerkedni új anyagokkal. Nem félnek a nehézségektől, hiszen nem biztos, hogy minden elsőre sikerül. Kíváncsiak, és kitartóak, hiszen a különböző technikák megtanulásához türelem kell. Ugyanakkor mindamellett, hogy közösen fogjuk alakítani az év tervét, a gyerekek ebben a csoportban fejleszthetik probléma megoldó képességüket, kreativitásukat, térlátásukat, kézügyességüket, megismerkedhetnek az alkotás örömével.

**KukTanoda Paál Kriszti nénivel és Andi nénivel**

A KukTanoda tehetség körön szeretnénk a gyerekekkel megismertetni azokat az alapvető - elsősorban konyhai- eszköz és háztartás alap tudnivalókat, amelyek később segítségükre lehetnek az olcsó, de sokoldalúan felhasználható alapanyagokból készült ételek elkészítéséhez. Felhívjuk a figyelmüket a tudatos vásárlás és a kiegyensúlyozott étrend fontosságára.

**Társasjátékok, nyelvi játékok Erika nénivel és Aranka nénivel**

A nyelvi játékokkal a magyar nyelv játékosságát, rugalmasságát használjuk ki, megfejtünk, illetve magunk is alkotunk ilyen feladatokat. A foglalkozásokat nagyrészt így kezdjük. Ezt követi a választott, vagy irányított társasjáték. A gyerekek választják ki, hogy logikai, szókincsfejlesztő, vagy ügyességi játékkal szeretnének játszani.

**Kiskedvencek élete – Kisállat kör Győrfi Judit nénivel**

Megismerjük egymás kisállatait, ezen a honlapon, amit együtt szerkesztünk (http://hazikedvenc7.webnode.hu/) tudósítunk is róluk, név szerint. Bekukkantunk a honlapkészítés rejtelmeibe, fotókat osztunk meg és élményeket, amelyekkel az állatok gazdagítanak bennünket. Megismerjük a felelős állattartás szabályait, érdekességeket gyűjtünk (interneten és a könyvekből) kisállatokról a könyvtárban.

**Kalendárka Stein Ildi nénivel és Timi nénivel**

“Anyám így mutatta, anyám így látta, anyám kezembe adta az orsót, megmutatta, hogyan fogjam, s hogyan sirítsem… azóta tudok fonni.“ A “fonóba”, a 201-es terembe vár Ildi néni és Timi néni mindenkit, aki szeret a hagyományokról beszélni, dramatikus népszokásokat, játékokat feleleveníteni. Miközben “jár a kezük, mint a motolla”, megismerkednek régi mesterségekkel, időjóslással, szólásokkal, bölcs mondásokkal. Olyan élményekhez kell jutni minden gyermeknek, amik fejlesztik az éntudatot és a magyarság tudatát erősítik. A természetes műveltséget alapozzák, sajátos színt adnak, életérzést formálnak, melyhez a ma és a holnap nagyszerűen kapcsolható.

**Körtemuzsika néptánc kör Irénke nénivel**

Elsősorban népi játékokat tanulunk és megismerkedünk a néptánc alaplépéseivel. Rendszeresen fellépünk iskolai rendezvényerken, anyák napi műsorokon, avatáson, megemlékezéseken, évfordulókon, tánctalálkozókon mindig nagy sikert aratva. Vidám és játszani és táncolni vágyó kisdiákok jelentkezését várja Irénke néni.